**Uddannelsesplan**

Arbejdspladsens navn: Ritzau Fokus, Store Kongensgade 14, 1264 København K.

Praktikanten vil under sit ophold på enten 12 eller 18 måneder på Ritzau Fokus prøve kræfter med blandt andet forbrugsjournalistik, underholdningsjournalistik samt videoredigering til web.

Praktikanten vil lære at producere selvstændig og original journalistik, at interviewe medietrænede kilder, at skrive kreativt og at udvælge, prioritere og producere videojournalistik.

Praktikanten kommer til at arbejde bredt inden for stofområderne privatøkonomi, forbrug, sundhed, rejser og underholdning. Der vil i praktiktiden også indgå oplæring i videoproduktion og radiotelegrammer.

**Det skal der komme ud af opholdet**

Praktikanten lærer at finde og udvikle egne idéer, arbejde koncentreret, holde mange bolde i luften, bruge forskellige researchmetoder, formidle både let og svært stof, interview, holde overblik og vinkle skarpt.

Ritzau Fokus prioriterer at opsøge, få og videreudvikle egne, selvstændige idéer. På det daglige redaktionsmøde er der fælles idéudvikling, hvor der lægges vægt på både videreudvikling af dagens tophistorier og egne idéer.

Praktikanten vil lære at opbygge et kildenetværk, samt at systematisere og pleje dette. Der vil blive lagt vægt på en professionel og kritisk tilgang til materiale- og kildevalg, så der bliver taget selvstændigt stilling til vinkel, eventuelle partsinteresser og andre forhold, der kan forbedre kvaliteten af journalistikken og praktikantens evne til at vurdere og analysere historier.

Praktikanten vil lære at arbejde med korte, løbende og længere deadlines. Arbejdsopgaverne er både præget af det daglige nyhedsflow, men også af mere specifikke krav til produktioner, som bureauets kunder modtager.

Der vil fra start være fokus på formidling, herunder især vinkling, sprog og udtryk, så praktikanten udvikler sig til en stærk web-formidler.

**Introduktion af praktikanten**

Funktionen som praktikantvejleder er delt mellem to medarbejdere på Ritzaus Bureau og en medarbejder på Ritzau Fokus.

I forbindelse med praktikstart er der planlagt et grundigt introforløb, hvor praktikanten bliver introduceret til redaktionen, IT, det journalistiske arbejde, huset generelt, forventninger og konkrete regler.

Ved opstart vil der blive afholdt et møde mellem praktikant og vejleder, hvor der bliver lagt en individuel uddannelsesplan: Hvad vil praktikanten fagligt arbejde med og opnå under opholdet, og hvilke forventninger er der mellem praktikanten og Ritzau Fokus.

**Vejledning af praktikanten**

Praktikantvejlederne sørger for at holde vågent øje med praktikanternes ve og vel. Det er vejledernes ansvar under den løbende produktion at følge med i praktikantens faglige udvikling og trivsel – det vil sige løbende coaching og feedback.

Hver 4.-6. uge afholdes et møde mellem vejleder og praktikant. Her bliver der gjort generel status og gået i dybden med den faglige udvikling. Hensigten med det månedlige møde er at evaluere praktikantens indsats og udvikling samt at få vendt både generelle og konkrete punkter. Det kan for eksempel være coaching på særlige områder eller fokuseret feedback på konkrete produktioner.

**Praktikantdag**

Praktikanten indgår i en praktikantalliance mellem Ritzau Fokus og Ritzaus Bureau. Hver måned er der hevet en dag ud af kalenderen, hvor praktikanterne har faglige oplæg enten i eller uden for huset. Derudover er der én årlig studietur. Det er praktikanterne selv, der i fællesskab planlægger både praktikantdage og rejse.

**Afsluttende evaluering**

Mod afslutningen af praktikopholdet vil der blive afholdt en afsluttende evaluering mellem praktikant, praktikantvejleder og redaktionschef. Her vil praktikantens overordnede udvikling og udbytte ved opholdet blive drøftet. Hensigten med dette er, at både praktikant og Ritzau Fokus kan tage erfaringer med sig videre.

 **Ritzau Fokus, marts 2016**